CELEX: 32011Y0208(01)
Language: et
Date: 2011-01-20 00:00:00
Title: Euroopa süsteemsete riskide Nõukogu otsus, 20. jaanuar 2011 , Euroopa Süsteemsete Riskide Nõukogu teadusliku nõuandekomitee liikmete valiku, ametisse nimetamise ja asendamise kord ja nõuded (ESRB/2011/2)

8.2.2011   
            
            
               ET
            
            
               Euroopa Liidu Teataja
            
            
               C 39/10
            
         EUROOPA SÜSTEEMSETE RISKIDE NÕUKOGU OTSUS,
   20. jaanuar 2011,
   Euroopa Süsteemsete Riskide Nõukogu teadusliku nõuandekomitee liikmete valiku, ametisse nimetamise ja asendamise kord ja nõuded
   (ESRB/2011/2)
   2011/C 39/09
   EUROOPA SÜSTEEMSETE RISKIDE NÕUKOGU HALDUSNÕUKOGU,
   võttes arvesse Euroopa Parlamendi ja nõukogu 24. novembri 2010. aasta määrust (EL) nr 1092/2010 finantssüsteemi makrotasandi usaldatavusjärelevalve kohta Euroopa Liidus ja Euroopa Süsteemsete Riskide Nõukogu asutamise kohta, (1) eelkõige selle artiklit 12,
   võttes arvesse Euroopa Süsteemsete Riskide Nõukogu 20. jaanuari 2011. aasta otsust ESRB/2011/1 Euroopa Süsteemsete Riskide Nõukogu töökorra kehtestamise kohta, eelkõige selle artiklit 11,
   ON VASTU VÕTNUD KÄESOLEVA OTSUSE:
   Artikkel 1
   Osalemiskutse
   1.   Euroopa Süsteemsete Riskide Nõukogu (European Systemic Risk Board, ESRB) avaldab kutse osalemise huvist teatamiseks teadusliku nõuandekomitee (Advisory Scientific Committee, ASC) liikmeteks määratavatele sõltumatutele ekspertidele.
   2.   Kutse osalemise huvist teatamiseks hõlmab muuhulgas järgmist: a) ASC roll ja koosseis; b) tingimustele vastamise ja valiku kriteeriumid ning ametisse nimetamise kord; c) ametisoleku majanduslikud aspektid; d) avalduste esitamise kord, sh avalduste saamise tähtaeg.
   3.   Osalemiskutse avaldatakse Euroopa Liidu Teatajas ning ESRB ja asutuste, mille töötajate hulgast ESRB võtab oma liikmed, kodulehtedel. Asjakohastel juhtudel võib ESRB avaldada osalemiskutse muu teabekanali kaudu. Juhul kui avaldatud teadete vahel on erinevusi, loetakse ülimuslikuks Euroopa Liidu Teatajas avaldatud teadet.
   4.   Kandidaatide avalduste esitamise tähtaeg on 21 kalendripäeva alates osalemiskutse avaldamisest Euroopa Liidu Teatajas.
   Artikkel 2
   ASC liikmete valik
   1.   Juhtkomitee valib ASC kandidaadid, kes esitatakse haldusnõukogule ja kes on sobivad reservnimekirja kandmiseks.
   2.   Juhtkomitee hindab kandidaate artiklis 3 sätestatud valikukriteeriumide põhjal.
   3.   Juhtkomitee täidab iga kandidaadi osas individuaalse hinnangu, milles võtab kokku nende konkreetsed eelised ja puudused ning teeb järelduse nende sobivuse kohta ASC liikmeks määramiseks või artiklis 4 sätestatud reservnimekirja kandmiseks.
   4.   Juhtkomitee esitab valikumenetluse tulemused haldusnõukogule heakskiitmiseks.
   5.   ESRB sekretariaadi juhataja toetab juhtkomiteed ASC liikmete valimise ettevalmistamisel ja korraldamisel. ESRB sekretariaat tagab juhtkomitee tehnilise ja logistilise toe. Juhul kui juhtkomitee peab asjakohaseks, võivad ESRB sekretariaati aidata asutuste, mille töötajate hulgast ESRB võtab oma liikmed, valitud töötajad.
   Artikkel 3
   Valikukriteeriumid
   1.   Kooskõlas määruse (EL) nr 1092/2010 artikli 12 lõikega 1 tuleb ASC liikmed valida, võttes arvesse nende üldist pädevust ja mitmekülgset akadeemilist kogemust või tegutsemist muudes valdkondades, eelkõige väikestes ja keskmise suurusega ettevõtetes ning ametiühingutes, või pädevust ja kogemust finantsteenuste osutajate või tarbijatena.
   ASC valikukriteeriumid hõlmavad eelkõige järgmist:
   
               a)
            
            
               sügavad ekspertteadmised finantssektorist ja selle suhtest majandusega laiemalt ning üldine tunnustatud pädevus süsteemsete riskide küsimuses, eelkõige liidu tasandil;
            
         
               b)
            
            
               teaduspanus määruse (EL) nr 1092/2010 artiklis 12 osutatud sektorite seoste mõistmise osas;
            
         
               c)
            
            
               doktorikraad finants-, majandus- või muul asjakohasel alal, või sellega samaväärne kvalifikatsioon, arvestatav akadeemiline kogemus ülikoolis, näiteks professuur, ühes või enamas ESRB jaoks olulises valdkonnas ja/või arvukad avaldatud materjalid.
            
         
               d)
            
            
               võime hinnata kolleegide teadustööd ja avaldatud materjale ning analüüsida keerukat teavet ja juhtumeid;
            
         
               e)
            
            
               erialane kogemus mitmeid valdkondi ühendavas keskkonnas, soovitavalt rahvusvahelises kontekstis;
            
         
               f)
            
            
               õppetegevusega, avaliku esinemisega, aktiivse osalemisega ekspertide kohtumistel ja avaldamistega seotud tunnustatud kirjalik ja suuline inglise keele oskus.
            
         ESRB võib osalemiskutses sätestada täiendavaid valikukriteeriume.
   2.   Kandideerida ei või töötajad nendest asutustest, mille töötajate hulgast ESRB haldusnõukogu võtab tööle oma liikmed (2).
   Artikkel 4
   Reservnimekiri
   1.   Reservnimekirja kantakse kandidaadid, keda ei määratud ASC liikmeteks, kuigi neid ei jäetud valikumenetluses kõrvale.
   2.   Vaba koha puhul ASCs valib juhtkomitee lõike 2 alusel artikli 2 lõike 1 kohaselt koostatud reservnimekirjast uue kandidaadi ja esitab ta haldusnõukogule ASC liikmeks määramiseks neljaks aastaks, mida võib pikendada.
   3.   Reservnimekiri on kohaldatav kaks aastat alates selle heakskiitmisest. Selle kehtivusaega võib pikendada kuni uue osalemiskutse avaldamiseni.
   Artikkel 5
   ASC eesistuja ja kaks eesistuja asetäitjat
   1.   Juhtkomitee tagab, et 15 kandidaadist vähemalt kuus saaksid olla ja oleksid määratud ASC eesistujaks ja eesistuja asetäitjateks.
   2.   ASC eesistujal ja kahel eesistuja asetäitjal peavad olema kõrgetasemelised asjakohased ekspertteadmised, näiteks akadeemiline taust pangandus-, väärtpaberituru või kindlustus- ja tööandjapensionide valdkonnas.
   3.   ESRB eesistuja teeb haldusnõukogule ettepaneku kandidaatide kohta ASC eesistuja ja kahe eesistuja asetäitja osas.
   4.   ASC eesistuja ja kaks eesistuja asetäitjat peavad olema Euroopa Liidu kodanikud.
   5.   ASC eesistumine vahetub määratud eesistuja ja kahe eesistuja asetäitja vahel iga 16 kuu järel.
   Artikkel 6
   Ametisse nimetamine
   1.   Haldusnõukogu võib juhtkomitee ettepanekud heaks kiita või taotleda juhtkomiteelt ettepanekut ASC liikmete kandidaatide kohta, keda juhtkomitee kõrvale ei jätnud.
   2.   Haldusnõukogu nimetab ametisse ASC eesistuja ja kaks eesistuja asetäitjat ESRB eesistuja ettepaneku põhjal.
   3.   Valitud eksperdid nimetatakse ametisse eraisikutena. Nad ei delegeeri oma kohustusi teistele liikmetele ega kolmandatele isikutele, v.a ASC eesistujale ja kahele eesistuja asetäitjale, ESRB töökorras sätestatud juhtudel ja tingimustel.
   4.   Sellise ametisse nimetamise puhul peab ekspert andma allkirja ESRB eesistuja poolt välja antud ametisse nimetamise kirjale, millega kinnitab kokkulepet Euroopa Keskpangaga tasude ja kuluhüvitiste kohta ning artiklis 7 osutatud deklaratsioonide kohta.
   Artikkel 7
   Deklaratsioonid
   1.   ASC liikmetena ametisse nimetatud eksperdid esitavad deklaratsiooni kohustuse kohta tegutseda sõltumatult mis tahes välistest mõjutustest ja juhinduda oma ülesannete täitmises avalikest huvidest liidus tervikuna. Selleks koostavad nad kirjaliku kohustuste deklaratsiooni ja huvide deklaratsiooni, kasutades lisas toodud vorme 1 ja 2. Huvide deklaratsioonis tuleb märkida mis tahes otsesed või kaudsed huvid, mis võiksid kahjustada nende sõltumatust, või selliste huvide puudumine.
   2.   ASC liikmed kinnitavad oma allkirjaga deklaratsioonil konfidentsiaalsusreeglite järgimist, kasutades lisas toodud vormi 3.
   3.   Eesistuja ja kaks eesistuja asetäitjat kinnitavad oma allkirjaga deklaratsioonil, et neil puudub mis tahes funktsioon finantstööstuses.
   4.   ASC liikmed kohustuvad järgima ESRB haldusnõukogu poolt vastu võetavaid tegevusjuhiseid.
   5.   Eespool osutatud deklaratsioonid avaldatakse ESRB kodulehel. Kõikidest muutustest deklaratsioonides teavitatakse viivitamata ESRB sekretariaadi juhatajat.
   Artikkel 8
   Lõpetamine ja asendamine
   1.   Haldusnõukogu võib lõpetada eksperdi volitused järgmistel juhtudel:
   
               a)
            
            
               eksperdi taotluse korral või volituste tähtaja lõppemisel, kui tähtaega ei pikendata;
            
         
               b)
            
            
               kui ekspert ei viibi kolmel järjestikusel ASC koosolekul, v.a tõendatud tervislikel põhjustel, mis ei võimalda kohalolekut;
            
         
               c)
            
            
               huvide konflikti korral, kohustuste mittetäitmise või olulise väärkäitumise puhul.
            
         2.   Juhul kui ASC liikme volitused lõpetatakse enne nelja-aastase ametiaja lõppu, kohaldatakse artikli 4 lõikeid 2 ja 3.
   3.   Eesistujat või eesistuja asetäitjat võib asendada ASC tegevliige, kes omakorda asendatakse lõikes 2 kirjeldatud korras.
   4.   Juhtkomitee ettepanekul võib haldusnõukogu otsustada ASC liikme volitusi nende lõppemisel pikendada täiendava nelja aasta võrra.
   Artikkel 9
   Avaldamine
   Käesolev otsus avaldatakse Euroopa Liidu Teatajas.
   
      Frankfurt Maini ääres, 20. jaanuar 2011
      
         
            ESRB eesistuja
         
         Jean-Claude TRICHET
      
   
   
      (1)  ELT L 331, 15.12.2010, lk 1.
   
      (2)  Euroopa Keskpank, Euroopa Liidu liikmesriikide keskpangad, komisjon, Euroopa järelevalveasutus (Euroopa Pangandusjärelevalve), Euroopa järelevalveasutus (Euroopa Kindlustus- ja Tööandjapensionidejärelevalve), Euroopa järelevalveasutus (Euroopa Väärtpaberiturujärelevalve), riikide pädevad järelevalveasutused, majandus- ja rahanduskomitee.
   
      LISA
      VORM 1:   SÕLTUMATUSE KOHUSTUS
      Nimi: 
      Käesolevaga kohustun tegutsema sõltumatult mis tahes välistest mõjutustest ning tegutsema ainuüksi liidu huvides.
      Eelkõige olen teadlik oma kohustusest deklareerida igal aastal oma huvid ja deklareerida teadusliku nõuandekomitee (ASC) igal koosolekul mis tahes huvid, mida võidakse pidada kahjulikuks minu sõltumatusele päevakorra punktide osas või minu panuse osas ASC töös laiemalt.
      Ma kohustun teatama ASC-le viivitamata mis tahes kolmandate isikute katsest mõjutada mind seoses minu volitustega otseselt või kaudselt.
      Koostatud  [kuupäeval] 
      Allkiri: 
      VORM 2:   LIIKME HUVIDE DEKLARATSIOON
      Nimi: 
      Teave otseste või kaudsete huvide kohta, mis võivad olla asjakohased teadusliku nõuandekomitee (ASC) töös ja Euroopa Süsteemsete Riskide Nõukogu (ESRB) missioonis:
      
                  1)
               
               
                  otsesed huvid (majanduslik kasu, näiteks seoses töösuhte, lepingulise töö, investeerimise, tasude või muuga):
               
            
                  2)
               
               
                  kaudsed huvid (kaudsed finantshüvitised, näiteks teaduspreemiad, sponsorlus vm):
               
            
                  3)
               
               
                  liikme või tema lähedaste pereliikmete ametialasest tegevusest tulenevad huvid:
               
            
                  4)
               
               
                  mis tahes liikmelisus või kuuluvus organisatsiooni, asutusse või klubisse, mis mõjutab liikme huvi tema ASC töös või ESRB missioonis:
               
            
                  5)
               
               
                  muud huvid, mida liige peab asjakohaseks:
               
            Deklaratsioon:
      Kinnitan eespool esitatud teabe õigsust ja täielikkust.
      Esitan viivitamata teabe mis tahes muutuste kohta eespool esitatud teabes ASC-le ja ESRB sekretariaadile.
      Koostatud  [kuupäeval] 
      Allkiri: 
      VORM 3:   DEKLARATSIOON KONFIDENTSIAALSUSE KOHTA
      Nimi: 
      Kinnitan, et olen teadlik oma konfidentsiaalsuse järgimise kohustusest.
      Olen kohustatud mitte avaldama teavet, mille olen saanud seoses oma liikmelisusega teaduslikus nõuandekomitees (ASC) ja oma tööga Euroopa Süsteemsete Riskide Nõukogu heaks, juhul kui pole volitatud teisiti.
      Samuti käsitlen konfidentsiaalsetena teiste ASC liikmete, vaatlejate või muude koosolekutel osalejate poolt aruteludel avaldatud või kirjalikult esitatud arvamusi.
      Koostatud  [kuupäeval] 
      Allkiri: